El Fòrum d’Amants de la Fotografia arriba a la Casa de Cultura amb l’exposició “Encontraste II”
2025-07-24

Després de la grata “invasió” de palmitos valencians protagonitzada pel Gremi de Mestres Palmiters de València, la Sala d’Exposicions de la Casa de Cultura de Burjassot torna a donar la benvinguda a l’art de la fotografia. Aquesta vegada ho fa de la mà de la plataforma Facebook, gràcies al Fòrum Fotogràfic d’Amants de la Fotografia que ha trobat, en aquesta xarxa social, un vehicle d’exposició, intercanvi i expressió, tenint la fotografia com a principal eina.

Amb el nom “Encontraste II”, l’exposició fotogràfica s’inaugurarà l’11 d’abril, a les 19h, i podrà contemplar-se fins al dia 22 del mateix mes. La mostra engloba un total de 37 fotografies realitzades per 17 membres del Fòrum Fotogràfic, el qual es va crear en Facebook en 2014, com un lloc de trobada, participació i aprenentatge de la fotografia artística. Els seus components, tant professionals de la fotografia com a aficionats, són de diferents punts d’Espanya, uns altres viuen en l’estranger, però Internet fa que aquestes distàncies físiques queden diluïdes.

La mostra és una selecció de les més de 300 fotografies que s’han anat penjant en el “mur” del Fòrum fotogràfic al llarg de l’any 2015. Un dels objectius del Fòrum és poder realitzar una exposició amb les fotografies dels seus components, a l’any següent de la seua publicació en el mur de Facebook i, en aquesta edició, la Casa de Cultura de Burjassot ha sigut el lloc escollit pel Fòrum, gràcies a la col·laboració entre l’Institut Municipal de Cultura i Joventut de Burjassot (IMCJB) i el Museu Valencià d’Etnologia de la Diputació de València.

Segons el representant del Fòrum, Juan Antonio Alcántara Benavent, “vam usar Facebook per a publicar els nostres treballs, compartir, observar, comentar, aprendre i gaudir de la nostra passió que és la fotografia; una disciplina artística que té el poder de congelar el temps i fer-nos veure el que l’ull de cada autor o autora processa en la seua ment i capta amb la seua càmera, intentat inquietar-nos, emocionar-nos o atrapar-nos per uns instants. Amb aquesta exposició, “Encontraste II”, pretenem mostrar 17 mirades diferents amb un nexe comú, la passió per la foto i les ganes de comunicar a través d’ella”.

Aquí, la pàgina de Facebook del Fòrum Fotogràfic d’Amants de la Fotografia.